15 vas oor padwaardigheidsertifikate(Argieffoto: Pixabay.com) Die Valke het altesaam 15 verdagtes in hegtenis geneem in verband met die onwettige uitreiking van padwaardigheidsertifikate. Kapt. Lynda Steyn, woordvoerder van die Valke, sê die verdagtes sluit onder meer in ŉ polisiebeampte, administrasieklerke en voertuigondersoekers van private toetsstasies in die Vrystaat, Oos-Kaap, Limpopo en Gauteng. “Daar word beweer dat padwaardigheidsertifikate en polisieklarings bedrieglik uitgereik is sonder dat die voertuie ondersoek is soos vereis word,” sê Steyn. Die sindikaat is oënskynlik deur motoreienaars genader wat nie die regte prosedure wou volg om die voertuie weer op die e-Natis-stelsel te registreer nie. “Dit het aan die lig gekom dat die motoriste glo tussen R3 000 en R8 000 betaal het vir hierdie onwettige transaksies.” Die verdagtes sal na verwagting Vrydag in die Bloemfonteinse landdroshof verskyn op aanklagte van bedrog en korrupsie. Die Valke is op soek na nog drie verdagtes.